SKRIFTLIG FORESPØRGSEL E-3900/00

af Astrid Lulling (PPE-DE) til Kommissionen

(13. december 2000)

Om: Restriktioner som følge af Evin-loven mod tv-transmissioner i Frankrig af sportsbegivenheder i udlandet

Under henvisning til mine skriftlige forespørgsler om gennemførelsen af Evin-loven i Frankrig (E-0550/00(1) og E-2197/00(2)) og svarene fra Kommissionen er jeg blevet underrettet om, at Frankrig fortsat nægter at transmittere sportsbegivenheder i udlandet, fordi der vises reklamer for alkoholholdige drikke.

På et møde den 6. juni 2000 mellem kommissær Bolkestein og den franske minister for kultur og kommunikation, Tasca, havde Kommissionen anmodet de franske myndigheder om at ændre adfærdskodeksen på grundlag af en høring med alle berørte parter.

Det franske øverste råd for audiovisuelle medier (CSA) afholdt den 9. oktober en høring. De sagsøgende parter (CIVB-CNIV, CBMC/CEPS), de franske sammenslutninger, der repræsenterer vinfremstillings- og bryggerisektorerne samt de europæiske sammenslutninger af de berørte parter var ikke blevet indbudt. Viser denne holdning ikke en manglende vilje fra de franske myndigheders side til at tilvejebringe en konstruktiv dialog med henblik på at ændre adfærdskodeksen?

Den britiske højesteret har indgivet et præjudicielt spørgsmål til De Europæiske Fællesskabers Domstol, hvori den anmoder denne om at udtale sig om Evin-lovens forenelighed med fællesskabslovgivningen om fri bevægelighed for tjenesteydelser, som omfatter meddelelser af kommerciel art.

Da de franske myndigheder ikke vil forpligte sig til at finde en reel løsning på dette problem under påskud af at ville beskytte den offentlige sundhed, mener Kommissionen da stadig, at adfærdskodeksen fra 1995, selv i sin ændrede form, udgør et hensigtsmæssigt middel til at sikre frie tjenesteydelser på det fælles marked? Mener Kommissionen ikke under disse omstændigheder, at der er baggrund for at indlede en sag mod Frankrig ved De Europæiske Fællesskabers Domstol? Hvilke foranstaltninger agter Kommissionen i modsat fald at iværksætte for at afklare denne sag hurtigst muligt under overholdelse af principperne for fri bevægelighed for tjenesteydelser på det fælles marked?

(1) EFT C 330 E af 21.11.2000, s. 185.

(2) EFT C 89 E af 20.3.2001, s. 152.

Svar afgivet på Kommissionens vegne af Frederik Bolkestein

(20. februar 2001)

Kommissionen er stadig af den opfattelse, at adfærdskodekset fra 1995 i princippet kan være et passende middel til at sikre, at bestemmelserne for det indre marked bliver overholdt. Kommissionen henviser desangående til sit svar på det ærede parlamentsmedlems skriftlige forespørgsel E-2197/00(1).

For at følge op på drøftelserne i Paris den 7. juni 2000 og det møde, der blev organiseret af det franske Conseil supérieur d'audiovisuel den 9. oktober 2000, der begge er henvist til i forespørgslen, sendte det kommissionsmedlem, der er ansvarlig for det indre marked, den 11. december 2000 en skrivelse til Catherine Tasca, Den Franske Republiks minister for kultur og kommunikation. Hensigten med skrivelsen er få nærmere oplysninger fra de franske myndigheder om, hvordan situationen er på nuværende tidspunkt med hensyn til de foranstaltninger, de har forpligtet sig til at iværksætte.

Kommissionen vil holde det ærede parlamentsmedlem underrettet om yderligere udviklinger i sagen.

(1) EFT C 89 E af 20.3.2001, s. 152.